J e g y z ő k ö n y v

Készült: a Bezenye Községi Önkormányzat Képviselő-testületének 2026. június 10. napján 07:40 órakor az önkormányzat tárgyalótermében megtartott rendkívüli, nyilvános képviselő-testületi ülésén.

Jelen vannak: a jelenléti ívben felsoroltak

Márkus Erika polgármester 07:40 órakor megnyitja az ülést. Megállapítja, hogy az ülés határozatképes, mert a megválasztott 7 képviselőből 6 fő jelen van. Martinschich Mihályné képviselő munkahelyi elfoglaltsága miatt nem tud részt venni az ülésen. A jegyzőkönyv hitelesítésére Schmatovichné Radits Klaudia képviselőt kéri fel. 

A javaslattal a képviselő-testület egyhangúlag egyetért. 

Márkus Erika polgármester ismerteti az ülés meghívó szerinti napirendi pontját, majd kéri annak elfogadását.

A képviselő-testület egyhangúlag, 6 igen szavazattal az alábbi határozatot hozza:

97/2026. (VI. 10.) határozat

Bezenye Községi Önkormányzat képviselő-testülete a 2026. június 10. napján tartott rendkívüli ülés napirendjét az alábbiak szerint jóváhagyja:

1. Költségvetés átcsoportosítása
Előterjesztő: Márkus Erika polgármester


1. napirendi pont (szóbeli előterjesztés szerint)
Költségvetés átcsoportosítása

Márkus Erika polgármester elmondja, hogy a tavalyi évben a Rajkai önkormányzat szervezte meg a Közös Önkormányzati Hivatal köztisztviselőinek a kirándulását, melynek a költségeit is ők állták. A kirándulás megszervezése rotációban zajlik, minden évben másik tag önkormányzat szervezi meg, és fedezi annak költségeit. Az idei évben a Bezenyei Önkormányzat a soros a szervezésben, jövőre pedig a Dunaszigeti Önkormányzat fogja megszervezni. Sajnos a költségvetés tervezésekor az erre fordítandó összeg nem került betervezésre, ezért szükséges az összeg átcsoportosítása. 
A kirándulás június 29-én lenne. 50 fős busszal terveznek menni Etyekre. A program részeként a Korda filmstúdiót látogatnák meg, ezt követően pedig a településsel ismerkednének meg, végül egy ebédre lenne hivatalos minden munkatárs. A helyi polgármesterrel már egyeztetett, aki szívesen fogadná őket. A kirándulás teljes költsége körülbelül 800.000 Ft lenne, így ezt az összeget szükséges átcsoportosítani az általános tartalékból. Ebben benne van a buszköltség, az ebéd költségei, és a belépő a filmstúdióba is. 

Megkérdezi, hogy valakinek van-e kérdése a napirendi ponthoz?

Mivel nem volt, azért szavazásra teszi fel az átcsoportosítást.

A képviselő-testület egyhangúlag, 6 igen szavazattal az alábbi határozatot hozta:

98/2026. (VI. 10.) határozat

Bezenye Községi Önkormányzat Képviselő-testülete a Közös Önkormányzati Hivatali kirándulásra fordítandó 800.000,- Ft összeget az önkormányzat 2026. évi költségvetésének általános tartaléka terhére biztosítja.

Felelős:                Márkus Erika polgármester
Határidő:              azonnal

Márkus Erika polgármester megkérdezi, hogy van-e további kérdése valakinek?

Mivel kérdés, észrevétel nem érkezett, a polgármester megköszöni a részvételt, és az ülést 07:50 órakor lezárja. 


k.m.f.



Márkus Erika 	                                              Dr. Reinthaller Ferdinánd
                polgármester                                                                aljegyző

